送程營道官滿赴闕
作者：樂雷發
朝代：宋

paragraphs: 高旻振爽籟，蒼雁鳴芳洲。
傾城餞茂宰，鄉耋羅藻舟。
茂宰藴淵道，厥源泝伊流。
字甿振仁策，範俗惇聖猷。
夷心灼理要，政簡吏統周。
芳風被儒肆，惠澤淪農疇。
魯封有馴雉，張廷無訟牛。
慨茲戒徂兩，離衷鬰綢繆。
贈我茂叔蓮，紉君晏子裘。
慶霄𥉻鳳躍，神囿瞻麟遊。
世道日以隘，民瘼誰克瘳。
厲志抗遐業，吹萬溥九州。
揆予忝皇鑒，敷文免征愁。
行行重行行，夷庚無駐舟。